রাবণ গলা ছেড়ে হেঁকে বললে, “হয়েছে মশাই আমার সব্বোনাশ আর আপনার পৌষমাস! এমন বেয়াড়া গোছের মেয়ে আমি জন্মে দেখিনি! রাতদিন কেবল খাই খাই! আর ঘুমে তো আমার ভাই কুম্ভকর্ণকেও হার মানায়! বীচপার্টি ওনার আর ফুরায় না! কিছু বললেই বলে ‘হলিডে ডেসটিনেশানে এসেছি!’ এঃ, কী আমার মহারানী এলেন রে! মহিলাকে জব্দ করতে রাক্কুসিদের লেলিয়ে ভয় দেখাতে গেলাম, এমন হাঁটু চাবড়ে চাবড়ে হাসতে লাগল সব কটা ভালমানুষের ঝি পালিয়ে বাঁচল। দাসদাসী তো বটেই আমার পেয়ারের পাটরানিকে দিয়ে কি খাটান খাটাচ্ছে, চোখে না দেখলে বিশ্বাস করবেন না মশাই! কথায় কথায় কারাতে মারের ভয়ে আমরা স্ত্রী পুরুষে সিঁটিয়ে আছি। আমার ঘর বার সব গেল রামবাবু! আপনি আপনার মাল ফেরত নিয়ে যান!”